Peter Skaarup (DF), 2000-05-04:
Ja, taletidsbegrænsningerne med tre korte bemærkninger gav mig ikke mulighed for at fortsætte debatten med fru Margrete Auken, men det kan da så være, at vi kan fortsætte den om lidt.
Det må vi se.
Vi er i hvert fald ikke enige; det er da fuldstændig sikkert.
Jeg synes, det er en god debat at få, og den er tiltrængt i forhold til de krænkelser, vi ser af religionsfriheden rundtomkring i verden.
Vi ser den ikke så meget i Danmark, vil jeg sige, men rundtomkring i verden ser vi dagligt krænkelser, og det skal vi prøve at gøre noget ved fra dansk side også.
Det er en vigtig, grundlæggende rettighed at kunne bestemme, hvilken religion man vil tilhøre, hvilken religion man vil tro på, og hvor meget man vil tro.
Det er nævnt i den danske grundlov, § 67, hvor der står, at borgerne har ret til at forene sig i samfund for at dyrke Gud på den måde, der stemmer med deres overbevisning.
Det er vigtigt, at vi fra dansk side følger op på det i det arbejde, der gøres på internationalt plan også.
Men jeg vil så nævne, uanset om fru Margrete Auken og andre så kan lide det eller ej,
at når vi kigger os rundtomkring i verden, så findes en af de største farer for, at vi ikke kan bevare den religionsfrihed, som vi hylder, faktisk inden for den muslimske verden, hvor vi ser gentagne overgreb på grund af en anderledes religion.
Jeg har her fra talerstolen citeret en fremtrædende dansk muslim, der netop bekender sig til shariaen, der er meget mere fremherskende i andre lande.
Shariaen er jo sådan en muslimsk lovkodeks, der godkender slaveri, håndsafhugning, stening til døde og korsfæstelse, altså ikke nogen særlig behagelig ting, hvis der er alt for mange i et samfund, der bekender sig til det, og specielt ikke, hvis de har nogle sanktioner over for folk, der har tilhørt den trosretning, den muslimske tro, og som ikke længere vil tilhøre den tro, hvor man så kan komme ud for, at personer, der flygter fra troen, kan blive ramt af sanktioner, bl.a. dødsstraf.
Der er klare citater på det her.
Det kan man lide eller ej, men sådan er det.
Vi ser andre tendenser på møder, der bliver holdt rundt om i Danmark, hvor de her ting kommer frem.
Der er en person, der hedder Fadi Abdullatif, der er redaktør af bladet Khilafah i Danmark, som på et møde i øvrigt arrangeret af fundamentalisten Mazhar Hussein siger, at islam er den fuldkomne ideologi, der giver alle svar om vores liv.
Hvordan kan man tro på demokratiet, når der er nyttesløst for de undertrykte?
Integrationen i det kapitalistiske Danmark vil aldrig lykkes.
Islam er en åndelig og politisk ideologi for hele menneskeheden.
Man har altså nogle meget voldsomme ambitioner, ikke bare på egne vegne, men på vegne af hele verden, som man bestemt ikke kan sige den kristne tro har.
Det er derfor dér, vi skal sætte ind, hvis vi for alvor skal gøre noget i forhold til religionsfriheden. Jeg vil også nævne andre eksempler på steder, hvor det er galt med religionsfriheden.
Vi har også situationen i Kina i forhold til Falun Gong-sekten, som jeg også mener hr. Flemming Kofod-Svendsen var lidt inde på i sit indlæg.
Det er for så vidt ligegyldigt.
Det, der er interessant, er, at man skal have den frihed, man nu har rundtomkring i verden, til at følge de mål, der er i forhold til de her religioner, og der bør ikke være et Kommunistkina, der prøver at gribe ind over for det og undertrykke tibetanerne.
Vi ser situationen i Iran, hvor man tilbageholder jøder, og hvor verdenssamfundet har meget svært ved at gøre noget ved det.
Vi kan nu håbe på, at der er en opblødning på vej i Iran i forhold til de valg, der har været afholdt for nylig.
I det hele taget er det vigtigt for Dansk Folkeparti at tilkendegive, at vi faktisk er ganske enige i mange af de sætninger, der er nævnt i forslaget til vedtagelse fra de fleste partier her i Folketinget, men vi synes dog, at vi betragter grundloven og dens sætninger som så vigtige, at vi vil fremsætte vores egen tekst til vedtagelse.
Og den lyder sådan her: Forslag til vedtagelse »Idet Folketinget henviser til § 67 i Danmarks Riges Grundlov, hvori det hedder, at »...borgerne har ret til at forene sig i samfund for at dyrke Gud på den måde, der stemmer med deres overbevisning ...« og konstaterer, at de danske bestemmelser på dette område er et rigtigt grundlag for ethvert land i verden, pålægges regeringen i internationale fora at arbejde for, at andre lande også respekterer denne grundlæggende frihedsrettighed.«